stanford-oval/wikipedia huggingface dataset:
บลัดฮาวด์
ลักษณะนิสัย

บลัดฮาวด์ เป็นสุนัขที่มีความสุภาพ อ่อนโยน เหมาะที่จะเลี้ยงไว้เป็นสุนัขประจำบ้าน การเลี้ยงควรพาเดินออกกำลังกายเป็นประจำ และควรใช้สายรัดจูงตลอดเวลา เพราะสุนัขพันธ์นี้ชอบดมกลิ่นและมักเดินออกนอกเส้นทาง หากสุนัขพันธ์นี้อยู่กับเด็กเล็กควรมีผู้ใหญ่คอยดูแลอยู่ใกล้ๆ
บริเวณร้องเพลงสวด

บทความนี้เกี่ยวกับสถาปัตยกรรม สำหรับดนตรี ดูที่ วงขับร้องประสานเสียง
“บริเวณร้องเพลงสวด” ของมหาวิหารปาเล็นเซียในประเทศสเปน
ภาพแสดงให้เห็นที่นั่งของนักบวชสองข้างหน้าแท่นบูชาเอกที่ทำด้วยไม้ที่สลักเสลาอย่างงดงามที่วัดในเมืองบาดชูสเซนรีด ที่เดิมเป็นสำนักสงฆ์ในประเทศเยอรมนี
บริเวณร้องเพลงสวด (อังกฤษ: 'Choir หรือ quire') ในทางสถาปัตยกรรม “บริเวณร้องเพลงสวด” เป็นบริเวณภายใน คริสต์ศาสนสถาน หรือมหาวิหารที่มักจะตั้งอยู่ทางด้านตะวันตกของบริเวณพิธี (chancel) ระหว่างทางเดินกลาง (nave) และบริเวณศักดิ์สิทธิ์ (sanctuary) (ที่เป็นที่ตั้งแท่นบูชา) แต่บางครั้ง “บริเวณร้องเพลงสวด” ก็อาจจะตั้งอยู่ทางด้านตะวันออกของทางเดินกลาง ในวัดของสำนักสงฆ์บางแห่งบริเวณนี้ก็จะตั้งอยู่ทางตะวันตกของทางเดินกลางซึ่งเป็นการสมดุลกับบริเวณพิธีและบริเวณศักดิ์สิทธิ์
ประวัติ

ในวัดคริสต์ศาสนายุคแรกบริเวณศักดิ์สิทธิ์จะสร้างติดกับทางเดินกลาง ส่วน “บริเวณร้องเพลงสวด” ก็เป็นเพียงส่วนหนึ่งของทางเดินกลางและแยกจากกันโดยระเบียงเตี้ย ๆ ที่เรียกว่า “cancelli” ที่มาเพี้ยนเป็น “chancel” (บริเวณพิธี) ในภาษาอังกฤษ การวิวัฒนาการของ “บริเวณร้องเพลงสวด” เป็นผลของความเปลี่ยนแปลงทางศาสนาหลังจากการหยุดยั้งการไล่ประหัตประหารผู้นับถือคริสต์ศาสนาในรัชสมัยของจักรพรรดิคอนสแตนตินที่ 1 และการขยายตัวระบบสำนักสงฆ์ คำว่า “choir” ใช้เป็นครั้งแรกโดยนักเขียนของคริสต์ศาสนจักรตะวันตก (Western Church)  นักบุญอิสซิดอเรแห่งเซวิลล์ และนักบุญฮอนโนเรียสแห่งออทุน กล่าวว่าเป็นคำที่มาจากคำว่า “corona” (มงกุฎ) ซึ่งหมายถึงวงนักบวชหรือนักร้องเพลงสวดที่ล้อมรอบแท่นบูชาเหมือนมงกุฎ
เมื่อคำนี้เริ่มใช้กันก็มักจะใช้กับคำว่ายกพื้น (bema) ที่ยกสูงขึ้นมาตรงกลางทางเดินกลางซึ่งใช้เป็นที่นั่งของนักบวชผู้มีบรรดาศักดิ์สูงกว่าผู้อื่นและเป็นที่ตั้งของแท่นอ่าน (lectern) สำหรับการอ่านพระคัมภีร์ การจัดลักษณะนี้ยังคงพบที่มหาวิหารซานตามาเรียมายอเรในกรุงโรม ต่อมาบริเวณร้องเพลงสวดก็ค่อย ๆ เลื่อนออกไปด้านทางตะวันออกของวัดจนกระทั่งถึงที่ตั้งที่ใช้อยู่โดยทั่วไปในปัจจุบัน ในบางวัดบริเวณนี้ก็จะอยู่ในบริเวณมุขตะวันออก (apse) ทางด้านหลังของแท่นบูชา
ในมหาวิหารบางแห่งในยุโรป บริเวณร้องเพลงสวดหลังแท่นบูชาเอกเปิดออกไปทางตะวันออกไปสู่คูหาชาเปลที่อยู่ด้านหลังสุดของวัด (หมายเลข 10 บนผัง) การออกแบบก็เพื่อเป็นการใช้สอยในการขับเพลงสวดของภราดรนักบวชของสำนักสงฆ์หรือคณะนักบวชแคนนอน
แท่นเทศน์และแท่นอ่านก็มักจะเป็นสิ่งประกอบอีกอย่างหนึ่งของบริเวณนี้ และอาจจะมีแท่นอ่านที่วางโดดอยู่กลางบริเวณอีกแท่นหนึ่งที่หันไปทางบริเวณศักดิ์สิทธิ์ นอกจากนั้นแล้วก็อาจจะมีออร์แกน แต่บางครั้งออร์แกนก็จะตั้งอยู่ในส่วนอื่นของวัดเช่นเหนือประตูทางด้านตะวันตกหรือด้านข้างของทางเดินกลางเป็นต้น
ที่นั่ง

บริเวณร้องเพลงสวดก่อนคริสต์ศตวรรษที่ 17 มักจะมีเก้าอี้สำหรับนักบวชหรือผู้ร้องเพลงสวดสองข้างที่อาจจะแกะสลักจากไม้อย่างสวยงามที่เรียกว่า “Choir stall” (เก้าอี้สำหรับนักร้อง) ซึ่งเป็นเก้าอี้สำหรับนั่ง, คุกเข่า หรือยืนระหว่างพิธีศาสนา เก้าอี้อาจจะเป็นเพียงม้ายาวหรือเป็นเก้าอี้สำหรับเฉพาะคน ถ้าเป็นวัดใหญ่ ๆ ก็อาจจะมีหลายแถว ถ้าเป็นวัดระดับมหาวิหาร บริเวณนี้ก็จะเป็นที่ตั้งของอาสนะสังฆราชด้วย
การใช้เก้าอี้มักจะเป็นการใช้ในสำนักสงฆ์และวัดระดับคอลเลจิเอท (collegiate church) เก้าอี้สำหรับนักบวชของสำนักสงฆ์มักจะเป็นเก้าอี้แบบที่พับขึ้นลงได้สำหรับแต่ละบุคคล เมื่อพับขึ้นมาทางด้านหลังหรือด้านใต้ของบานพับก็จะมีคันแคบ ๆ ยื่นออกมาที่เรียกกันว่า “เก้าอี้อิง” คันนี้ใช้เป็นอิงเมื่อต้องยืนสวดมนต์นาน ๆ ตำแหน่งของเก้าอี้ของผู้ใดก็ขึ้นอยู่กับความสำคัญของผู้นั้น การจะนั่งหรือจะยืนก็เป็นตามกฎต่างของพิธีที่ระบุไว้
ส่วนม้านั่งยาวสำหรับนักบวชมักจะใช้กันในวัดประจำท้องถิ่นวัดประจำท้องถิ่น (parish church) และมักจะมีเบาะให้ใช้ในการหนุนเมื่อต้องคุกเข่าด้วย
ดูเพิ่ม

คริสต์ศาสนสถาน
เก้าอี้อิง
สถาปัตยกรรมการก่อสร้างมหาวิหารในยุโรปตะวันตก
ส่วนประกอบของคริสต์ศาสนสถาน
แผนผังวัดคริสต์ศาสนา (ผังแสดงส่วนประกอบต่างๆ ของวัด)
แหล่งข้อมูลอื่น

วิกิมีเดียคอมมอนส์มีสื่อเกี่ยวกับ บริเวณร้องเพลงสวด
พจนานุกรมศัพท์สถาปัตยกรรมคริสต์ศาสนา
"Choir" article from The Catholic Encyclopedia
"Stalls" article from The Catholic Encyclopedia
Choir and Retro-Choir เก็บถาวร 2007-06-30 ที่ เวย์แบ็กแมชชีน at Southwark Cathedral
ระเบียงภาพ

บริเวณร้องเพลงสวดที่
มหาวิหารยอร์คใน
สหราชอาณาจักร
ที่มีออร์แกน, อาสนะสังฆราช, ที่นั่งสองข้าง และแท่นอ่านตรงกลางบริเวณ
บริเวณร้องเพลงสวดที่
มหาวิหารแคนเตอร์บรีใน
สหราชอาณาจักร
บริเวณร้องเพลงสวดที่
สำนักสงฆ์อ็อคเซ็นเฮาเซ็น 
ในประเทศเยอรมนี
ที่ขนาบอยู่ระหว่างแท่นบูชารองด้านหน้าและแท่นบูชาเอกด้านในสุด
ที่นั่งภายใน
มหาวิหารบาร์เซโลนาใน
ประเทศสเปน
เพดานโค้งและหน้าต่างชั้นบนเหนือบริเวณร้องเพลงสวดที่มหาวิหารซอยซองส์ในประเทศฝรั่งเศส
บลานช์แห่งอังกฤษ

ภาพบลานช์ (กลาง) กับพระสวามีและมาทิลดา พระมเหสีคนที่สอง ปี ค.ศ. 1435
บลานช์แห่งอังกฤษ (อังกฤษ: Blanche of England) หรือ บลานช์แห่งแลงคัสเตอร์ (อังกฤษ: Blanche of Lancaster) เป็นสมาชิกของราชวงศ์แลงคัสเตอร์ โดยทรงเป็นพระราชธิดาของพระเจ้าเฮนรีที่ 4 แห่งอังกฤษกับพระนางแมรี เดอ โบฮัน
ชีวิตครอบครัว

บลานช์แห่งอังกฤษประสูติในช่วงฤดูใบไม้ผลิของปี ค.ศ. 1392 ที่ปราสาทปีเตอร์โบโรในนอร์แทมป์ตันเชอร์ โดยทรงเป็นธิดาของเฮนรี เอิรลแห่งเดอร์บี (ต่อมาคือพระเจ้าเฮนรีที่ 4 แห่งอังกฤษ) กับพระนางแมรี เดอ โบฮันผู้เป็นพระมเหสีคนแรก พระองค์เป็นบุตรลำดับที่หก บลานช์อาจถูกตั้งชื่อตามบลานช์แห่งแลงคัสเตอร์ ย่าผู้ล่วงลับที่ยังคงเป็นที่รักของคนในครอบครัว ครอบครัวของบลานช์ได้รับความมั่งคั่งมาจากจอห์นแห่งกอนท์ ดยุคแห่งแลงคัสเตอร์ ปู่ของพระองค์ที่เป็นพระญาติใกล้ชิดของพระเจ้าริชาร์ดที่ 2
เมื่อบลานช์มีพระชนมายุได้ 2 พรรษา พระมารดาของพระองค์ได้ถึงแก่กรรมขณะคลอดบุตรคนที่เจ็ด บลานช์เติบโตมากับพี่น้องต่างมารดา พระเชษฐาร่วมบิดามารดาเดียวกันอย่างเฮนรี ทอมัส จอห์น และฮัมฟรีย์ มักถูกส่งไปฝึกทักษะที่อื่น ขณะที่พระราชธิดาจะอยู่กับนางข้าหลวงที่อีตัน ในปี ค.ศ. 1398 ชีวิตของพระองค์พลิกผันเมื่อพระเจ้าริชาร์ดที่ 2 ได้เนรเทศเฮนรี (ขณะนั้นเป็นดยุคแห่งเฮริฟอร์ด) ออกจากอังกฤษเป็นเวลา 10 ปี สิทธิ์ในการคุ้มครองบลานช์และพี่น้องตกเป็นของจอห์นแห่งกอนท์ผู้เป็นปู่ ขณะที่เฮนรี พี่ชายคนโตถูกกษัตริย์จำขัง ในปี ค.ศ. 1399 กอนท์สิ้นพระชนม์ พระเจ้าริชาร์ดได้ขยายระยะเวลาลงโทษเป็นเนรเทศตลอดชีวิตและได้ริบทรัพย์สินที่ดินทั้งหมดของแลงคัสเตอร์เข้าหลวง เฮนรีจึงเดินทางกลับอังกฤษเพื่อมาโค่นบัลลังก์ของพระเจ้าริชาร์ด ในช่วงเดือนตุลาคมของปีนั้นพระบิดาของบลานช์ได้เข้ารับการสวมมงกุฎเป็นกษัตริย์ ซึ่งขณะนั้นบลานช์มีอายุได้ 7 ปี
ชีวิตสมรส

บลานช์กับพี่น้องได้เดินทางมาลอนดอนเพื่อเข้าร่วมราชสำนักของพระราชบิดา บลานช์เป็นคนแรกในบรรดาพี่น้องที่ถูกจับสมรส พระราชบิดาของพระองค์หวังจะใช้การสมรสของพระราชบุตรเป็นเครื่องมือสร้างพันธมิตรเพื่อเสริมความแข็งแกร่งให้แก่ราชวงศ์แลงคัสเตอร์ พระองค์ต้องการผูกมิตรกับพระเจ้ารูเพิร์ตแห่งเยอรมนี บลานช์จึงถูกจับทำสัญญาสมรสกับลุดวิจ พระราชโอรสคนโตของกษัตริย์ ในช่วงต้นปี ค.ศ. 1402 ก่อนวันครบรอบวันประสูติปีที่ 10 บลานช์ต้องจากครอบครัวในอังกฤษไปเยอรมนี
ลุดวิจมีพระชนมายุมากกว่าเจ้าสาวของพระองค์ถึง 14 ปี พระองค์ใช้เวลาส่วนใหญ่ไปกับรับใช้พระราชบิดาในช่วงที่เยอรนีกำลังรบทัพจัดศึกอยู่ในอิตาลี พระองค์มีการศึกษาสูง ศรัทธาในศาสนา และสนใจด้านศิลปะ พิธีสมรสของพระองค์กับบลานช์ถูกจัดขึ้นในวันที่ 6 กรกฎาคม ค.ศ. 1402 ที่อาสนวิหารโคโลญ บลานช์มีสินเดิมติดตัวมูลค่า 40,000 โนเบล์น หนึ่งในนั้นคือมงกุฎอันแสนงดงามที่หลงเหลือมาจนถึงปัจจุบัน แม้จะเป็นการสมรสแบบคลุมถุงชน แต่ทั้งคู่น่าจะมีชีวิตสมรสที่มีความสุข อย่างน้อยก็ไม่เคยมีข่าวว่ามีปัญหาเกิดขึ้นภายในครอบครัว การสมรสน่าจะไม่ได้ถูกทำให้สมบูรณ์ทันทีเนื่องจากเจ้าสาวยังเด็กมาก คาดกันว่าการสมรสน่าจะสมบูรณ์ในอีกสี่ปีต่อมา คือ ในช่วงเดือนกันยายนของปี ค.ศ. 1405 ขณะบลานช์มีพระชนมายุได้ 13 พรรษาเมื่อนับจากการให้กำเนิดบุตรคนแรกในวันที่ 22 มิถุนายน ค.ศ. 1406 โดยทารกน้อยเป็นบุตรชายที่ถูกตั้งชื่อว่ารูเพิร์ตตามผู้เป็นปู่ ซึ่งต่อมารูเพิร์ตคนนี้ได้ฉายานามว่า รูเพิร์ตชาวอังกฤษ
แม้จะจากบ้านเกิดเมืองนอนไปตั้งแต่ยังอายุน้อยแต่บลานช์มีสายสัมพันธ์ใกล้ชิดกับครอบครัวเดิม โดยเฉพาะกับพระราชบิดา ในปี ค.ศ. 1408 พระราชบิดาได้แต่งตั้งพระองค์เป็นเลดี้แห่งการ์เตอร์ ไม่ถึงปีต่อมาได้มีการประกาศว่าพระองค์กำลังตั้งครรภ์บุตรคนที่สอง ทว่าทรงติดเชื้อไข้ระหว่างการไปเยือนอาเกอโนทำให้ทรงล้มป่วยง่าย พระองค์มักเป็นลมและมีเลือดกำเดาไหล ไม่มีใครรูว่าทรงป่วยเป็นอะไรแต่ทรงสิ้นพระชนม์ในวันที่ 22 พฤษภาคม ค.ศ. 1409 ด้วยพระชนมายุเพียง 17 พรรษาพร้อมกับบุตรในครรภ์ซึ่งมีอายุครรภ์ประมาณหกเดือน พระสวามีของพระองค์ได้เขียนไว้ว่า
"ในเช้าวันที่ 22 พฤษภาคมซึ่งเป็นวันที่เป็นทุกข์ที่สุดของข้าพเจ้า ภรรยาของข้าพเจ้าได้จากโลกอันโหดร้ายนี้ไปยังโลกอื่นที่ดีกว่า"
ร่างของบลานช์ถูกฝังที่โบสถ์เซนต์แมรีในนอยชตัดต์ ปัจจุบันสุสานยังคงอยู่ แต่หลุมฝังศพถูกปิดกำแพงไว้คาดว่าน่าจะเพื่อป้องกันความเสียหายที่อาจจะเกิดขึ้น หลังพระองค์สิ้นพระชนม์ ลุดวิจ พระสวามีได้ครองตัวเป็นโสดถึงแปดปีจึงจะสมรสใหม่ ในปี ค.ศ. 1410 พระองค์ขึ้นเป็นเจ้าชายพาลาไทน์ผู้คัดเลือกต่อจากพระราชบิดา ในเดือนพฤศจิกายน ค.ศ. 1417 พระองค์รับมาทิลดาแห่งซาวอยมาเป็นชายาคนที่สอง ทั้งคู่มีพระราชโอรสธิดาด้วยกันไม่ต่ำกว่าห้าคน ขณะที่รูเพิร์ต บุตรชายคนโตที่เกิดจากบลานช์ถึงแก่กรรมในปี ค.ศ. 1426 ด้วยวัย 20 ปี เขาจากไปก่อนบิดาถึง 10 ปี
มงกุฎของเจ้าหญิงบลานช์ ปัจจุบันอยู่ที่พระราชฐานมิวนิก
บริโมนิดีน/ทิโมลอล

| ส่วนผสมประกอบด้วย |
| --- | --- |
Brimonidine: α2 adrenergic agonist
Timolol: Beta blocker
ข้อมูลทางคลินิก
ชื่อทางการค้า: Combigan
AHFS/Drugs.com: Professional Drug Facts
ระดับความเสี่ยงต่อทารกในครรภ์:  AU: C   
ช่องทางการรับยา: Eye drops
รหัส ATC: S01ED51 (WHO) 
กฏหมาย
สถานะตามกฏหมาย:  AU: S4 (ต้องใช้ใบสั่งยา)   US: ℞-only  
ตัวบ่งชี้
เลขทะเบียน CAS: 952743-07-6
PubChem CID: 11387895
KEGG: D10298
 สารานุกรมเภสัชกรรม
บริโมนิดีน/ทิโมลอล (อังกฤษ: Brimonidine/timolol) จำหน่ายภายใต้ชื่อชื่อผลิตภัณฑ์ คอมบิแกน (Combigan) ยาหยอดตาชนิดผสม ขนาดคงที่ ใช้เพื่อลดความดันในลูกตาของผู้ป่วยโรคต้อหิน  โดยมีส่วนผสมของบริโมนิดีน [en] (α2 อะดรีเนอร์จิก อะโกนิสต์) และ ทิโมลอล (β ตัวบล็อก adrenergic)
ซึ่งในปี พ.ศ. 2563 ยาหยอดตา บริโมนิดีน/ทิโมลอล เป็นยาที่ถูกสั่งจ่ายมากที่สุดอันดับที่ 256 ในสหรัฐอเมริกา โดยมีการสั่งจ่ายมากกว่า 1 ล้านครั้ง
บริโมนิดีน/ทิโมลอลใช้เพื่อลดความดันในลูกตา (IOP) สำหรับผู้ป่วยโรคต้อหิน หรือ ความดันลูกตาสูง
ผลข้างเคียง

ผลข้างเคียงที่พบได้บ่อยที่สุดและส่งผลกระทบต่อผู้ป่วยที่ใช้ยาบริโมนิดีน/ทิโมลอลประมาณ 5-15% จากผู้ทดลองใช้ยาทั้งหมด ได้แก่ อาการเยื่อบุตาอักเสบจากภูมิแพ้, รูขุมขนบริเวณดวงตาแดง, ภาวะเลือดคั่งของเยื่อบุตา และ อาการคันบริเวณเปลือกตาอาการแสบร้อนบริเวณดวงตา และอาการแสบตา
ผลข้างเคียงที่พบได้ค่อนข้างน้อยจำนวนประมาณ 1-5% ของผู้ทดลองทางคลินิกมีอาการดังนี้อ่อนแรง, เปลือกตาอักเสบ, กระจกตาถลอก, มีภาวะซึมเศร้า, เยื่อบุผิว, มีขี้ตา, อาการตาแห้ง, ดวงตาระคายเคือง, ปวดลูกตา, เปลือกตาบวม, เกิดผื่นแดงที่บริเวณเปลือกตา, อาการคันที่เปลือกตา, รู้สึกเหมือนมีสิ่งแปลกปลอมอยู่ในบริเวณตา, ปวดหัว, ความดันโลหิตสูง, ปากแห้ง, อาการง่วงซึม, กระจกตาดำถลอก และรบกวนการมองเห็น
ข้อห้ามใช้

ข้อห้ามในการใช้ของยา บริโมนิดีน/ทิโมลอล
ผู้ป่วยที่มีประวัติโรคทางเดินหายใจที่เกิดปฏิกิริยารวมทั้งโรคหอบหืดในหลอดลม
ผู้ป่วยที่มีประวัติของโรคหอบหืดในหลอดลม
ผู้ป่วยที่มีโรคปอดอุดกั้นเรื้อรังชนิดรุนแรง
ผู้ป่วยที่มีอาการหัวใจเต้นช้ากว่าปกติ
ผู้ป่วยที่ภาวะที่มีการปิดกั้น หรือ ช้าลง ของการนำไฟฟ้าในหัวใจ (secondary or third degree atrioventricular block)
ผู้ป่วยที่มีประวัติหัวใจล้มเหลว และโรคหัวใจ
ผู้ป่วยที่มีอายุน้อยกว่า 2 ปี
ผู้ป่วยที่มีประวัติแพ้ส่วนประกอบของยาบริโมนิดีน/ทิโมลอล
เภสัชวิทยา

ยาหยอดตา บริโมนิดีน/ทิโมลอล ประกอบด้วย brimonidine ซึ่งเป็นตัวกระตุ้นตัวรับ alpha-2 adrenergic selective และ timolol ซึ่งเป็นตัวต้านตัวรับ beta-adrenergic ชนิด non-selective
ระดับความดันในลูกตาขึ้นถือเป็นปัจจัยเสี่ยงเพียงอย่างเดียวที่สามารถบรรเทาได้ได้ของโรคต้อหิน ซึ่ง Brimonidine มีผลในการลดความดันในลูกตาโดยการลดการผลิตน้ำหล่อเลี้ยงลูกตาและเพิ่มการระบายออกของน้ำหล่อเลี้ยงผ่านทางเยื่อบุตาขาว ในขณะที่ timolol ก็มีหน้าที่ในการการลดการผลิตน้ำหล่อเลี้ยงลูกตาด้วยเช่นกัน ซึ่งการใช้ Brimonidine/timolol นั้นส่งผลให้การออกฤทธิ์ของยารวดเร็วขึ้น โดยผลของการใช้ยาลดความดันลูกตา จะเห็นผลดีที่ที่สุดใน 2 ชั่วโมงหลังจากการหยอดตา
ประวัติ > การศึกษาพรีคลินิก

ไม่พบผลการก่อมะเร็งใน บริโมนิดีน ทาร์เทรต ในหนูหรือหนูทดลอง ทิโมลอลมาเลเอต 300 มก. / กก. / วันในหนู (เทียบเท่ากับการได้รับสัมผัสของระบบประมาณ 42, 000 เท่าหลังจากได้รับปริมาณขนาดของยาหยอดตาสูงสุดที่แนะนำในมนุษย์ (MRHOD)) มีความสัมพันธ์กับอุบัติการณ์ของ  โรคเนื้องอกของต่อมหมวกไต ที่เพิ่มขึ้นอย่างมีนัยสำคัญในการศึกษาสองปี; ในการศึกษาตลอดชีวิตในหนูที่ได้รับปริมาณยาหยอดตาขนาด 500 มก./กก./วัน (เทียบเท่ากับการสัมผัสทั้งระบบประมาณ 71,000 เท่า ของปริมาณยาสูงสุดที่แนะนำในมนุษย์) แต่ไม่ใช่ 5 หรือ 50 มก./กก./วัน (ประมาณ 700 หรือ 7,000 เท่าของการสัมผัสทั้งระบบหากเทียบเท่ากับปริมาณยาสูงสุดที่แนะนำในมนุษย์) ของ timolol maleate มีความสัมพันธ์กับเกิดขึ้นของเนื้องอกในปอดที่ไม่ร้ายแรงและร้ายแรง ติ่งเนื้อมดลูกที่ไม่ร้ายแรง และมะเร็งต่อมในเต้านม
ทั้ง brimonidine tartrate และ timolol maleate ไม่มีการกลายพันธุ์ ในหลอดทดลอง และ ในสัตว์ทดลอง การศึกษาการสืบพันธุ์และการเจริญพันธุ์ในหนูไม่พบผลข้างเคียงใดๆ ต่อการเจริญพันธุ์ของเพศชายหรือเพศหญิงที่ใช้ brimonidine tartrate หรือ timolol maleate
ประวัติ > การทดลองทางคลินิก

การทดลองทางคลินิกในระยะที่ 3 การทดลองนั้นมีการทดลองจากทั้งแบบสุ่มและแบบปกปิดข้อมูลทั้งสองด้าน โดยในการการทดลองทั้งสองครั้ง ได้ดำเนินการทดลองในสถานที่ทั้งหมด 53 แห่ง โดยอยู่ในในสหรัฐอเมริกา ในการเปรียบเทียบประสิทธิภาพและความปลอดภัยของบริโมนิดีนทาร์เทรต 0.2% / ทิโมลอลมาเลเอตแบบคงที่ 0.5% วันละสองครั้งกับบริโม นิดีนทาร์เทรต 0.2% วันละสามครั้งหรือ 0.5% ทิโมลอล มาลิเอต วันละสองครั้งในผู้ป่วยที่มี ภาวะความดันตาสูง หรือ ต้อหิน ที่มีอายุ 18 ปีขึ้นไป ในการทดลองช่วง 3 เดือนแรกนั้น ผลลัพธ์ที่รวบรวมจากผู้ป่วยทั้งหมดจำนวน 1,159 ราย แสดงให้เห็นว่า ความดันในลูกตา (IOP) เฉลี่ยลดลงอย่างมีนัยสำคัญจากการตรวจวัดผลจากการใช้บริโมนิดีน/ทิโมลอลร่วมกัน (4.9-7.6 มิลลิเมตรปรอท) มากกว่าการรักษาด้วยบริโมนิดีนเพียงอย่างเดียว (3.1-5.5 มิลลิเมตรปรอท) หรือการบำบัดด้วยทิโมลอลเพียงอย่างเดียว (4.3-6.2 มิลลิเมตรปรอท) สำหรับการนัดตรวจติดตามผลทั้งหมด  ผลลัพธ์ด้านประสิทธิภาพที่คล้ายกันนี้ได้รับการรายงานในระหว่างการติดตามผลทั้งหมด 12 เดือน: ค่าเฉลี่ย ความดันในลูกตา (IOP) ที่ลดลงจากการตรวจวัดพื้นฐานคือ 4.4-7.6 มม.ปรอท เมื่อใช้บริโมนิดีน/ทิโมลอลร่วมกัน เทียบกับ 2.7-5.5 มม.ปรอท เมื่อใช้บริโมนิดีน และ 3.9-6.2 มม.ปรอท เมื่อใช้ทิโมลอล การเกิดอาการไม่พึงประสงค์ที่เกี่ยวข้องกับการรักษาด้วยการใช้  บริโมนิดีน/ทิโมลอล ร่วมกันนั้นต่ำกว่าการรักษาด้วยบริโมนิดีนเพียงอย่างเดียว แต่สูงกว่าการรักษาด้วยทิโมลอลเพียงอย่างเดียว
การศึกษาแบบไปข้างหน้า สุ่ม และปกปิดทั้งสองด้านเป็นเวลา 12 สัปดาห์ในผู้ป่วย โรคต้อหิน และ ความดันในลูกตาสูง จำนวน 371 ราย โดยผู้ทดลองส่วนใหญ่ที่ไม่สามารถควบคุม ความดันในลูกตา (IOP) ได้ด้วยยาปรกติ หากเทียบประสิทธิภาพและความปลอดภัยของการรักษาด้วยยาชนิดเดียว  โดย บริโมนิดีน ทาร์เทรต 0.2% และ ทิโมลอล 0.5% วันละสองครั้ง และ การใช้ บริโมนิดีน ทาร์เทรต 0.2% วันละสองครั้ง และ ทิโมลอล 0.5% คู่กัน วันละสองครั้ง ผลปรากฎว่า ค่าความดันในลูกตา (IOP) ในกลุ่มผู้ป่วยที่ใช้ยาผสมชนิดคงที่นั้นมีประสิทธิภาพไม่ต่างกันมากนัก และการเกิดของอาการที่ไม่พึงประสงค์ระหว่างแต่ละกลุ่มนั้นก็มีความคล้ายคลึงกัน
บริหารเภสัชกิจ

“การบริหารเภสัชกิจ” (อังกฤษ: Pharmaceutical Administration) หมายความว่า วิทยาการสาขาหนึ่งของวิชาชีพเภสัชกรรมที่เกี่ยวกับองค์ความรู้และทักษะทางเภสัชศาสตร์บูรณาการร่วมกับศาสตร์สาขาอื่นในการบริหารจัดการอุปสงค์ และอุปทานด้านยาและผลิตภัณฑ์สุขภาพตลอดห่วงโซ่คุณค่าเภสัชกรรมในระบบสุขภาพ ให้บุคลากรทางการแพทย์และประชาชนสามารถเข้าถึงยา  ผลิตภัณฑ์สุขภาพ  การบริการสุขภาพ  รวมถึงข้อมูลและสารสนเทศที่เกี่ยวข้อง  โดยคํานึงถึงความปลอดภัยและความคุ้มค่า  ประกอบด้วย การจัดการนวัตกรรมด้านยาบนฐานความต้องการทางสุขภาพ  การประดิษฐ์คิดค้นนวัตกรรม สร้างกรอบความต้องการพัฒนายาและผลิตภัณฑ์สุขภาพจากปัญหาในระบบสุขภาพ การใช้ภาวะผู้นําและเป็นกุญแจสําคัญในการพัฒนาบทบาทวิชาชีพและงานบริการเภสัชกรรม การจัดการระบบอุปทานด้านยาและผลิตภัณฑ์สุขภาพ  การเลือกสรร การกระจาย การจัดการความเสี่ยงในระบบสุขภาพ เภสัชเศรษฐศาสตร์และการประยุกต์ใช้ในการจัดการระบบยาและผลิตภัณฑ์สุขภาพ การประเมินเทคโนโลยีด้านสุขภาพเพื่อการตัดสินใจเชิงนโยบายและการจัดการระบบที่มีประสิทธิภาพ  วิทยาการกํากับดูแลยา  เภสัชสารสนเทศและการจัดการข้อมูลยา การจัดการและการสื่อสารข้อมูลยาเชิงวิชาชีพ การจัดการสิทธิประโยชน์ของประชาชนทางเภสัชกรรม  การออกแบบระบบและบริหารนโยบายด้านยาและสุขภาพ  ทั้งนี้ รวมถึงองค์ความรู้ และทักษะทางเภสัชศาสตร์อื่น ๆ ตามที่สภาเภสัชกรรมประกาศกําหนด
สาขาการบริหารเภสัชกิจ

สาขาการบริหารเภสัชกิจประกอบด้วย 5 ด้าน ได้แก่ ด้านที่ 1 การจัดการนวัตกรรมด้านยา ด้านที่ 2 การจัดการห่วงโซ่อุปทานด้านยาและผลิตภัณฑ์สุขภาพ ด้านที่ 3 การประเมินเทคโนโลยีด้านสุขภาพ และการจัดการสิทธิประโยชน์ของประชาชนทางเภสัชกรรม ด้านที่ 4 เภสัชสารสนเทศและการจัดการข้อมูล และ ด้านที่ 5 การออกแบบระบบและบริหารนโยบายด้านยาและสุขภาพ
การจัดการนวัตกรรมด้านยา

การอำนวยการให้มียาหรือผลิตภัณฑ์สุขภาพที่พัฒนาขึ้นจากความต้องการ ความจำเป็นตามสภาพร่างกายและการเจ็บป่วยที่พบในสังคม เพื่อมีไว้บริการในระบบยาของประเทศ 1) ริเริ่มสร้างสรรค์ วิเคราะห์ปัญหาและสังเคราะห์กรอบความต้องการ นำสู่กระบวนการพัฒนานวัตกรรมยา หรือรูปแบบการใช้ยาที่เหมาะสม หรือผลิตภัณฑ์สุขภาพที่ตอบโจทย์ความต้องการทางการรักษา (medical feasibility) ตามแนวโน้มความเป็นไปด้านสุขภาพและความเจ็บป่วย 2) วางแผนและจัดการทรัพยากรที่เกี่ยวข้องเพื่อสนับสนุนการ เลือกสรรหรือพัฒนาผลิตภัณฑ์ยาร่วมกับภาคอุตสาหกรรมผู้ผลิตหรือนำเข้ายา (product feasibility) มีภาวะผู้นำ ในการดำเนินการ สอดคล้องตามบริบททางสังคม เทคโนโลยี เศรษฐศาสตร์ ระเบียบกฎหมายและการจัดการสิทธิบัตรยา ให้เอื้อประโยชน์ต่อการรักษา 3) สร้างตัวแบบทางการตลาดที่เป็นไปได้ในทางปฏิบัติ (market feasibility) อย่างผู้ประกอบการ วิเคราะห์ความต้องการตลาด ลักษณะผลิตภัณฑ์ที่ตลาดต้องการ ขนาดตลาด นวัตกรรมการปฏิบัติ ด้านการตลาดที่เข้าถึงผู้ใช้ เพื่อรองรับผลผลิตจากการพัฒนา และการเสนอขอรับการสนับสนุนจากผู้มีส่วนได้ส่วนเสีย ให้สามารถดำเนินการได้
การจัดการห่วงโซ่อุปทานด้านยาและผลิตภัณฑ์สุขภาพ

จากผู้ผลิตสู่ผู้บริโภคอย่างมีประสิทธิภาพ เพื่อให้ผู้บริโภคสามารถเข้าถึงยาและผลิตภัณฑ์สุขภาพที่มีคุณภาพและปลอดภัยในการใช้เมื่อจำเป็น  1) ออกแบบห่วงโซ่อุปทานด้านยาได้อย่างเหมาะสมตามบริบทสภาพงาน บริหารจัดการคลังยาให้เพียงพอ วางแผน และจัดการทรัพยากรที่เกี่ยวข้องในการจัดหา จัดเก็บรักษา จัดหมวดหมู่ จัดวางตำแหน่งและเส้นทางการส่งต่อ และนำส่งยาไปสู่ผู้ใช้ได้อย่างมีคุณภาพตามมาตรฐานสากล 2) กำกับดูแลการจัดหาและการกระจายยา หรือผลิตภัณฑ์สุขภาพ ตามหลักวิชาการและระเบียบกฎเกณฑ์ตามกฎหมายที่เกี่ยวข้อง ให้ถึงผู้ใช้เป้าหมายอย่างมีประสิทธิภาพ ร่วมกับบุคลากรการแพทย์และสนับสนุนให้เกิดการใช้ยาอย่างสมหตุผล 3) มีภาวะผู้นำในการสร้างกลยุทธ์ หรือ นวัตกรรม หรือเครื่องมือเพื่อเพิ่มคุณภาพ ความปลอดภัยและประสิทธิภาพในห่วงโซ่อุปทาน บูรณาการข้ามศาสตร์ (multi-disciplinary approach) ในการพัฒนาบุคลากรและการใช้เทคโนโลยีสนับสนุนอย่างเหมาะสม 4) กำกับ และติดตามคุณภาพผลิตภัณฑ์ยาในระบบ วิเคราะห์และประเมินผลการจัดการในระบบห่วงโซ่อุปทานยา เพื่อประกันคุณภาพและสร้างความเชื่อมั่นให้แก่ผู้ใช้ยา 5) จัดการความเสี่ยง วิเคราะห์โอกาสความเสี่ยง ความรุนแรงของผลกระทบ และปัจจัยสาเหตุของปัญหาในห่วงโซ่อุปทานยา ประเมินผลสืบเนื่อง และออกแบบมาตรการลดความเสี่ยงและการจัดการ ผลกระทบด้านความปลอดภัยจากการใช้ยา 6) จัดการระบบห่วงโซ่อุปทานยาในภาวะวิกฤติและการรับเหตุฉุกเฉิน วิเคราะห์ประมวลเหตุการณ์ภาวะฉุกเฉินที่เกิดขึ้น และจัดการผลกระทบไม่ให้เกิดความเสียหายในวงกว้างต่อระบบห่วงโซ่ อุปทานยา ทั้งความปลอดภัยและการเข้าถึงยาที่มีความจำเป็นของผู้ป่วย
การประเมินเทคโนโลยีด้านสุขภาพ และการจัดการสิทธิประโยชน์ของประชาชนทางเภสัชกรรม

การปฏิบัติงานด้านการประเมินเทคโนโลยีด้านสุขภาพ ครอบคลุมการประเมินผลิตภัณฑ์ยา และผลิตภัณฑ์เครื่องมือแพทย์ รวมทั้งการบริหารจัดการ เพื่อการออกแบบชุดสิทธิประโยชน์ทางเภสัชกรรม และนโยบายด้านการเงินการคลัง เพื่อให้ประชาชนสามารถเข้าถึงยาและบริการทางเภสัชกรรม 1) ประเมินเทคโนโลยีด้านสุขภาพจากมุมมองและมิติต่างๆ ทั้งด้านสุขภาพ เศรษฐศาสตร์ สังคม และจริยธรรม โดยคำนึงถึงหลายปัจจัย เช่น ประสิทธิผล ความปลอดภัย ต้นทุน ความคุ้มค่า และผลกระทบต่อกลุ่มเปราะบาง  2) ศึกษาผลกระทบด้านงบประมาณต่อองค์กรและต่อระบบสุขภาพ เพื่อใช้ข้อมูลประกอบการตัดสินใจเชิงนโยบาย 3) บูรณาการข้อมูลและผลการศึกษาเพื่อประกอบการตัดสินใจการคัดเลือกรายการยา เครื่องมือแพทย์ หรือบริการทางการแพทย์และเภสัชกรรม เข้าสู่บัญชียาของสถานพยาบาลและชุดสิทธิประโยชน์โดยให้สามารถครอบคลุมความจำเป็นด้านสุขภาพอย่างเหมาะสม 4) ใช้ข้อมูลเพื่อการตัดสินใจกำหนด / ต่อรองราคายา เครื่องมือแพทย์ หรือบริการทางการแพทย์และเภสัชกรรม 5) ออกแบบระบบการเงินการคลังด้านยาและบริการทางเภสัชกรรม รวมถึงการกำหนด อัตรา และกลไกการเบิกจ่าย รวมทั้งสร้างกลไกการจัดการควบคุมค่าใช้จ่ายด้านยาและสุขภาพในระบบหลักประกันสุขภาพ และภายในสถานพยาบาล
เภสัชสารสนเทศและการจัดการข้อมูล

การประยุกต์ใช้เทคโนโลยีสารสนเทศ ในการลดปัญหาและพัฒนาประสิทธิภาพการทำงาน การออกแบบและใช้สารสนเทศเพื่อสนับสนุนการตัดสินใจในการวางแผนและบริหารจัดการองค์กร 1) ประเมินสภาพงานที่ปฏิบัติ วิเคราะห์ปัญหาและกำหนดแนวทางการประยุกต์เทคโนโลยีสารสนเทศเพื่อลดปัญหาและเพิ่มประสิทธิภาพในงานบริหารจัดการโครงการพัฒนาระบบสารสนเทศในหน่วยงานได้อย่างมีผลสัมฤทธ์ บริหารการเปลี่ยนแปลงให้เกิดการยอมรับและใช้ระบบสารสนเทศในหน่วยงาน 2) ออกแบบและใช้สารสนเทศเพื่อสนับสนุนการตัดสินใจ ระบุสารสนเทศที่สำคัญที่ช่วยการตัดสินใจบริหารจัดการและพัฒนาการทำงาน ออกแบบ จัดเก็บ รวบรวม ประมวลผล วิเคราะห์ข้อมูลโดยใช้หลักและแนวทางในการวิเคราะห์ข้อมูลที่ทันสมัย ให้เกิดสารสนเทศประกอบการตัดสินใจในการบริหารจัดการอย่างมีประสิทธิผล สื่อสารให้ผู้เกี่ยวข้องเข้าใจได้อย่างมีประสิทธิภาพนำไปสู่การพัฒนาการทำงานของหน่วยงานและองค์กรอย่างมีผลสัมฤทธิ์
การออกแบบระบบและบริหารนโยบายด้านยาและสุขภาพ

รวมถึงนโยบายสาธารณะด้านการค้าระหว่างประเทศและสุขภาพโลก (Global Health) 1) ใช้เครื่องมือเพื่อการวิเคราะห์นโยบายด้านยาและสุขภาพ ศึกษาคาดการณ์ผลกระทบ ออกแบบทางเลือกเชิงนโยบาย และศึกษาการนำนโยบายไปสู่การปฏิบัติ รวมทั้งประเมินผลลัพธ์ ผลกระทบ ผลสัมฤทธิ์ และปัจจัยที่เกี่ยวข้องเพื่อเป็นข้อมูลสะท้อนกลับในกระบวนการปรับปรุงนโยบาย 2) วิเคราะห์ผลกระทบของสถานการณ์สุขภาพโลกต่อระบบยาและระบบสุขภาพของประเทศ ออกแบบนโยบาย และการจัดการที่เหมาะสมในด้านอุปสงค์และอุปทานของยา และวัคซีน เพื่อการควบคุม รับมือ และป้องกันผลกระทบที่จะเกิดขึ้น 3) วิเคราะห์ข้อตกลงทางการค้าระหว่างประเทศ และพัฒนาเครื่องมือที่ใช้ในการออกแบบแนวทางการดำเนิน นโยบายการค้าระหว่างประเทศที่เกี่ยวข้องกับระบบยาและระบบสุขภาพ เพื่อส่งเสริมความสอดคล้องของนโยบายสาธารณะ 4) ศึกษาผลกระทบของข้อตกลงทางการค้าระหว่างประเทศที่มีต่อระบบยาและระบบสุขภาพ เพื่อเป็นข้อมูลประกอบการกำหนดนโยบาย การเจรจา และการระงับข้อพิพาทที่เกี่ยวเนื่องกับการค้าระหว่างประเทศ 5) บูรณาการข้อมูลเชิงประจักษ์และผลการศึกษา เพื่อการออกแบบและจัดทำแนวทางการขับเคลื่อนนโยบายด้านยาและสุขภาพ รวมถึงนโยบายการค้าระหว่างประเทศที่ไม่เป็นอุปสรรคต่อการเข้าถึงยาและบริการสุขภาพของประชาชน
บอด (หน่วยวัด)

บอด (อังกฤษ: baud) เป็นหน่วยวัดอัตราการรับส่งข้อมูลในด้านโทรคมนาคมและอิเล็กทรอนิกส์ หน่วยวัดนี้ได้ถูกตั้งชื่อตามวิศวกรฝรั่งเศส Émile Baudot ผู้สร้างรหัส Baudot code ที่ใช้ในการส่งโทรเลข
Baud (บางครั้งเรียกว่า baud rate หรือ modulation rate) มีความหมายตรงกับคำว่า "สัญลักษณ์ต่อวินาที" กล่าวคือ จำนวนของสัญลักษณ์ (symbol) ที่เปลี่ยนแปลงไปภายในช่วงเวลาหนึ่งวินาที โดยวัดจากสื่อกลางที่ใช้ในการส่งข้อมูล (transmission medium)
โดยทั่วไป Baud จะมีค่าแตกต่างจาก Bit rate ที่วัดจำนวนบิตข้อมูลต่อวินาที ทั้งนี้ เนื่องจากหนึ่งสัญลักษณ์อาจมาจากหลายบิตข้อมูลประกอบกัน
บล็อก-f

บล็อก-f (อังกฤษ: f-block) เป็นหนึ่งในบล็อกของตารางธาตุ ธาตุเหล่านี้มาจากสภาวะที่อะตอมมีพลังงานต่ำสุด (ground state) อิเล็กตรอนที่มีพลังงานสูงสุดจะอยู่ในวงโคจรเอฟ (f-atomic orbital) ธาตุในบล็อก-f จะเป็นประกอบด้วยแลนทาไนด์ และ แอกทิไนด์
บล็อก-g

บล็อก-g (อังกฤษ: g-block) เป็นหนึ่งในบล็อกของตารางธาตุ ธาตุเหล่านี้ในสภาวะที่อะตอมมีพลังงานต่ำสุด(ground state) อิเล็กตรอนที่มีพลังงานสูงสุดจะอยู่ในวงโคจรจี( g-atomic orbital) ยังไม่มีการค้นว่ามีธาตุใดอยู่ในบล็อก-g
บล็อก-s

บล็อก-s (อังกฤษ: s-block) เป็นหนึ่งในบล็อกของตารางธาตุ ประกอบด้วยสองหมู่แรกของตารางธาตุ คือ โลหะแอลคาไล และโลหะแอลคาไลน์เอิร์ท รวมทั้งไฮโดรเจนและฮีเลียม ธาตุเหล่านี้ในสภาวะที่อะตอมมีพลังงานต่ำสุด (ground state) อิเล็กตรอนที่มีพลังงานสูงสุดจะอยู่ในวงโคจรเอส (s-atomic orbital) ธาตุในบล็อก-s จะเป็นตัวรีดิวต์ทางเคมีสูง (reductant)และมีคุณสมบัติทางโลหะสูงสุด เช่น ออกไซด์ของธาตุกลุ่มนี้ มีความเป็นเบสสูงมาก เป็นต้น
ธาตุในบล็อกนี้มีธาตุอยู่14ตัว ได้แก่ ไฮโดรเจน ฮีเลียม ลิเทียม เบริลเลียม โซเดียม แมกนีเซียม โพแทสเซียม แคลเซียม รูบิเดียม สตรอนเชียม ซีเซียม แบเรียม แฟรนเซียม และเรเดียม
บลูแบนิสเตอส์

บลูแบนิสเตอส์ (อังกฤษ: Blue Banisters) คือสตูดิโออัลบั้มลำดับที่แปดของนักร้องและนักแต่งเพลงชาวอเมริกัน ลานา เดล เรย์ วางจำหน่ายในวันที่ 22 ตุลาคม ค.ศ. 2021 โดยค่ายโพลีดอร์และอินเตอร์สโคป หลังจากอัลบั้มก่อนหน้า เคมเทรลส์โอเวอร์เดอะคันทรีคลับ ประมาณเจ็ดเดือน  อัลบั้มนี้ถูกผลิตโดยเดล เรย์ เอง และกับทีมผู้ผลิตอื่น ๆ เช่น แซ็กคารี ดอว์ส, ลอเรน ฮัมฟรีย์, ไมก์ ดีน, แบร์รี-เจมส์ โอนีลล์, ริก เนาเวลส์ และอีกมากมาย
ก่อนการเปิดตัวอัลบั้ม มีการปล่อยซิงเกิลออกมาก่อนจำนวนสองซิงเกิล ได้แก่ เพลงชื่อเดียวกันกับอัลบั้ม "บลูแบนิสเตอส์" และ "อาร์เคเดีย" นอกจากนี้ยังมีเพลง "เทกซ์บุก" และ "ไวลด์ฟลาวเวอร์ไวลด์ไฟร์" ที่ปล่อยออกมาในฐานะซิงเกิลโปรโมตก่อนเปิดตัวอัลบั้ม อัลบั้ม"บลูแบนิสเตอส์" ทำอันดับสูงสุดบนชาร์ตบิลบอร์ด 200 ของสหรัฐอเมริกาที่อันดับแปด และยังคว้าอันดับหนึ่งบนชาร์ตอัลบั้มในอาร์เจนตินาและเนเธอร์แลนด์ได้อีกด้วย อัลบั้มนี้ได้รับการวิจารณ์ในเชิงบวกจากนักวิจารณ์ดนตรี ซึ่งส่วนใหญ่ชมเชยเนื้อเพลงที่มีความลุ่มลึกของเดล เรย์